[pic] | KOMISIJA EVROPSKIH SKUPNOSTI |

Bruselj, 12.1.2009

COM(2008) 911 konč.

2007/0199 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o razveljavitvi Uredbe (ES) št. 1775/2005 o pogojih za dostop do prenosnih omrežij zemeljskega plina

2007/0199 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o razveljavitvi Uredbe (ES) št. 1775/2005 o pogojih za dostop do prenosnih omrežij zemeljskega plina

1. OZADJE

Predlog Evropskemu parlamentu in Svetu predložen (dokument COM(2007) 528 – 2007/0195/COD): | 19. 9. 2007 |

Mnenje Evropskega ekonomsko-socialnega odbora podano: | 22. 4. 2008 |

Mnenje Odbora regij podano: | 10. 4. 2008 |

Mnenje Evropskega parlamenta (prva obravnava) podano: | 9. 7. 2008 |

Skupno stališče soglasno sprejeto: | [9. 1. 2009] |

2. CILJ PREDLOGA KOMISIJE

Ta predlog je del tretjega zakonodajnega svežnja za notranji trg EU s plinom in električno energijo („tretji sveženj“), ki vsebuje dve direktivi in tri uredbe.

Glavni cilj svežnja je vzpostaviti regulativni okvir, ki je potreben za popolnoma učinkovito odprtje trga in oblikovanje enotnega trga EU s plinom in električno energijo v interesu državljanov in industrije Evropske unije. To bo prispevalo k ohranjanju čim nižjih cen ter povečanju standardov storitev in zanesljivosti oskrbe.

Za uresničitev tega bodo sprejeti naslednji pomembni ukrepi:

- učinkovitejši regulativni nadzor, ki ga bodo izvajali neodvisni nacionalni regulatorji;

- ustanovitev agencije, da se zagotovi učinkovito sodelovanje med nacionalnimi regulatorji in njihovo sprejemanje odločitev o vseh pomembnih čezmejnih vprašanjih;

- obvezno sodelovanje med operaterji omrežij, da se uskladijo vsi predpisi v zvezi s prenosom energije po Evropi in načrtovanje naložb;

- učinkovito ločevanje pridobivanja in prenosa energije, da se odpravijo vsa navzkrižja interesov, spodbudijo naložbe v omrežja in prepreči diskriminacijsko ravnanje;

- večja preglednost in boljše delovanje maloprodajnega trga;

- večja solidarnost in regionalno sodelovanje med državami članicami, da se zagotovi večja zanesljivost oskrbe.

3. PRIPOMBE NA SKUPNO STALIŠČE

3.1. Splošne pripombe

V skupnih stališčih, ki jih je sprejel Svet glede petih besedil, ki sestavljajo tretji sveženj, so vsi bistveni elementi predloga Komisije, ki so potrebni, da se zagotovi pravilno delovanje notranjega trga s plinom in električno energijo ter na splošno uresničijo zgoraj navedeni bistveni cilji. Komisija se lahko zato z njim na splošno strinja (glej 3.2 spodaj).

V prvi obravnavi je bila glavna pozornost namenjena pridobitvi soglasja Sveta. Spremembe, ki jih je sprejel Evropski parlament, zato niso bile uradno vključene v skupno stališče. Pogajanja v zvezi z njihovo vključitvijo bodo potekala med drugo obravnavo. Nekatere spremembe, ki jih je sprejel Evropski parlament, pa so vseeno upoštevane v skupnem stališču (glej 3.3 spodaj). Komisija meni, da je treba številne neobravnavane spremembe upoštevati v drugi obravnavi (glej 3.4 spodaj).

3.2. Posebne pripombe

Glavne spremembe predloga Komisije so:

3.2.1 Oblikovanje in spreminjanje kodeksov omrežij

Predlog Komisije v zvezi s postopkom oblikovanja in spreminjanja kodeksov omrežij je v skupnem stališču spremenjen. Vpeljan je nov koncept okvirnih smernic, ki jih pripravi agencija in ki jih morajo operaterji prenosnih sistemov uporabiti, ko pripravljajo evropske kodekse omrežij (za oceno Komisije glej 3.3).

3.2.2 Načrt naložb v omrežja

Komisija je predlagala, da mora Evropska mreža operaterjev prenosnih sistemov za plin vsaki dve leti izdelati načrt naložb v omrežja. Svet je to spremenil v nezavezujoči okvirni razvojni načrt omrežij (za oceno Komisije glej 3.3).

3.2.3 Stroški Evropske mreže operaterjev prenosnih sistemov

Svet dodaja zahtevo, da lahko regulativni organi odobrijo stroške Evropske mreže operaterjev prenosnih sistemov za plin samo, če so razumni in sorazmerni. Komisija lahko sprejme to spremembo, če se doda, da se ti stroški odobrijo predhodno, zato da se prepreči pravna negotovost operaterja prenosnega sistema v zvezi z nadomestilom stroškov za sodelovanje v Evropski mreži operaterjev prenosnih sistemov.

3.2.4 Tarife

Komisija je predlagala, da je treba tarife določiti ločeno za vstopne in izstopne točke. Svet je vključil dvoletno obdobje izvajanja, ki ga morajo države članice izpolniti, kar je sprejemljivo za Komisijo.

3.2.5 Preglednost uporabe skladišč

Komisija je predlagala popolno preglednost uporabe skladišč in obratov za utekočinjeni zemeljski plin (UZP). Svet je ta člen spremenil in navedel, da so lahko operaterji skladiščnih sistemov izvzeti iz obveznosti objavljanja informacij o uporabi skladišč, če je uporabnik skladišča samo eden in bi objava škodovala njegovemu tržnemu položaju ter če regulator odobri, da informacij ni treba objaviti (za oceno Komisije glej 3.3).

3.2.6 Smernice

Komisija je predlagala obsežen seznam smernic, ki je zajemal sedanje smernice, številne nove teme in smernice, ki bodo temeljile na kodeksih omrežij.

Svet je najprej črtal vsa izrecna sklicevanja na smernice, ki so že navedene na seznamu kodeksov omrežij. Komisija se lahko s strinja z izbranim pravnim besedilom.

Črtal pa je tudi nekatere možnosti v smernicah:

- Komisija je predlagala možnost izdaje smernic za maloprodajne trge. Države članice so pozvane, da opredelijo postopke za izmenjavo podatkov in zamenjavo dobavitelja, vendar je Svet ta člen vključil v direktivo. Hkrati je črtal možnost izdaje smernic. Komisija se lahko strinja z obema spremembama.

- Komisija je predlagala možnost izdaje smernic za sekundarne trge za UZP in skladiščenje. Svet je to možnost črtal. Komisija meni, da je to črtanje nesprejemljivo, saj imajo sekundarni trgi pomembno vlogo pri optimiziranju uporabe infrastrukture za prenos, skladiščenje in UZP, zaradi česar bodo morda v prihodnosti za vsa tri področja predpisi potrebni.

3.3. Vidiki skupnega stališča, v katerih so upoštevane spremembe Evropskega parlamenta

V skupnem stališču je z enakim besedilom navedenih ali vsebinsko povzetih veliko sprememb Evropskega parlamenta. In sicer:

3.3.1 Pooblastilo agencije, da izdela okvirne smernice in kodekse

Predlog Komisije v zvezi s postopkom oblikovanja kodeksov omrežij je v skupnem stališču Sveta in spremembah Evropskega parlamenta spremenjen (sprememba 50). Vpeljan je nov koncept okvirnih smernic, ki jih pripravi agencija in ki jih morajo operaterji prenosnih sistemov uporabiti, ko pripravljajo evropske kodekse omrežij.

Komisija podpira bolj jasno opredeljeno vlogo agencije v postopku oblikovanja predpisov. Namesto da agencija izrazi mnenje šele potem, ko so operaterji prenosnih sistemov že pripravili kodeks, bo agencija zahteve za kodekse določila predhodno v obliki okvirnih smernic na določenem področju.

Evropski parlament tudi predlaga, da mora agencija sprejeti zavezujoče kodekse omrežij (sprememba 51/rev), Svet pa trdi, da lahko samo Komisija določi kodekse za zavezujoče. Komisija ne more podpreti poskusa Parlamenta, da bi imela agencija okrepljeno vlogo, saj je to v nasprotju s sodbo Sodišča Evropskih skupnosti v zadevi Meroni, v kateri je Sodišče Evropskih skupnosti navedlo, da Komisija ne more prenesti diskrecijskih pravic na drug organ.

3.3. Posvetovanje in spremljanje s strani Evropske mreže operaterjev prenosnih sistemov

Predlog Komisije v zvezi s posvetovanjem Evropske mreže operaterjev prenosnih sistemov za plin je v skupnem stališču in v spremembi Evropskega parlamenta spremenjen. V skupnem stališču je pojasnjena vloga Evropske mreže operaterjev prenosnih sistemov v primerjavi s posvetovanjem agencije. Sprememba Parlamenta (sprememba 22) je v enakem smislu, vendar je preveč omejujoča za ohranitev zadostnega obsega posvetovanja in spremljanja s strani Evropske mreže operaterjev prenosnih sistemov.

3.3.3 Preglednost in zaupnost

Komisija je predlagala popolno preglednost uporabe skladišč in obratov za UZP. Svet je spremenil ta člen in navedel, da so lahko operaterji skladiščnih sistemov izvzeti iz obveznosti objavljanja informacij o uporabi skladišč, če je uporabnik skladišča samo eden in bi objava škodovala njegovemu tržnemu položaju ter če regulator odobri, da informacij ni treba objaviti. Parlament je predlagal vključitev člena (sprememba 42), na podlagi katerega je operaterjem skladišč in obratov za UZP dovoljeno, da ne objavijo podatkov, če bi to pomenilo kršitev zaupnosti.

Komisija meni, da sprememba Parlamenta ni dovolj omejevalna in da daje prednost zaupnosti pred preglednostjo, medtem ko mora biti za konkurenčen trg preglednost pravilo, zaupnost pa izjema. Sprememba Sveta je sprejemljiva v tem posebnem primeru enega samega uporabnika skladišča, saj gre pri tem navadno za mala skladišča, ki jih operaterji upravljajo predvsem za lastno uporabo. Možnost izvzetja iz obveznosti v zvezi s preglednostjo je upravičeno omejena na primere z enim samim uporabnikom skladišča, saj se za trg lahko predpostavlja, da ve, da imajo nekatera ta (mala) skladišča samo enega uporabnika. Objava bi zato lahko škodovala tržnemu položaju imetnika skladiščne zmogljivosti, zlasti če konkurenti postavijo skladišča na novih trgih.

3.4. Spremembe Evropskega parlamenta, ki jih je odobrila Komisija, Svet pa jih ni potrdil

Komisija lahko v celoti ali vsaj deloma sprejme večino sprememb, ki jih je sprejel Parlament, v nekaterih primerih pod pogojem, da se besedilo naredi bolj jasno ali preoblikuje. To zadeva naslednje glavne točke:

3.4.1 Pooblastilo agencije v zvezi z naložbenimi načrti

V skladu s skupnim stališčem sprejme Evropska mreža operaterjev prenosnih sistemov okvirni 10-letni razvojni načrt omrežij. Agencija ta načrt pregleda ter lahko Komisiji in Evropski mreži operaterjev prenosnih sistemov predlaga spremembe načrta. Evropski parlament predlaga, da mora agencija sprejeti zavezujoči načrt naložb v omrežja, ki ga pripravi Evropska mreža operaterjev prenosnih sistemov. Komisija se ne strinja, da se agenciji dodeli diskrecijska pravica za sprejetje zavezujočega naložbenega načrta. Strinjala pa bi se lahko s tem, da agencija sprejme nezavezujoči naložbeni načrt ali da ima vlogo pri spremljanju usklajenosti nacionalnih naložbenih načrtov, ki jih odobrijo nacionalni regulatorji, in 10-letnega razvojnega načrta omrežij Evropske mreže operaterjev prenosnih sistemov.

3.4.2 Pooblastila nacionalnih regulativnih organov

Parlament je predlagal razširitev pooblastil regulativnih organov s povečanjem njihove vloge pri nadzoru dodeljevanja zmogljivosti in upravljanja prezasedenosti za skladiščenje in UZP (sprememba 41) ter izvajanju uredbe (spremembi 39 in 46).

4. SKLEPNE UGOTOVITVE

Komisija meni, da so v skupnem stališču ohranjene glavne točke njenega predloga. Ugotavlja, da je pri vsebinskih vprašanjih skupno stališče na splošno dobro uravnoteženo in da je sprejemljiv kompromis, na podlagi katerega bo lahko notranji trg s plinom in električno energijo nemoteno deloval. Vseeno pa meni, da je treba številne spremembe, ki jih je Evropski parlament sprejel v prvi obravnavi, vključiti šele v drugi obravnavi.